Ebꞌ laj judío li wankebꞌ Jerusalén keꞌxtaqlahebꞌ laj tij ut ebꞌ laj levita chixpatzꞌbꞌal re laj Juan,
ut keꞌxye re:
—¿Anihat laaꞌat?
¿Ma laaꞌat li Cristo li taqlanbꞌil chaq xbꞌan li Dios?
chankebꞌ re.
Kichaqꞌok laj Juan ut kixye rehebꞌ:
—Laaꞌin maawaꞌin li Cristo,
chan.
Ut keꞌxye wiꞌchik re:
—Ye qe anihat laaꞌat.
¿Ma laaꞌat laj Elías?
— Kichaqꞌok laj Juan ut kixye:
—Moko laaꞌin ta,
chan.
—¿Ma laaꞌat li profeta li taachaalq?
chankebꞌ wiꞌchik re.
—Inkꞌaꞌ,
chan laj Juan.
—Ye qe chi tzꞌaqal anihat re naq taaruuq taqaye rehebꞌ li xeꞌtaqlan chaq qe.
Tento naq taaye qe anihat,
chankebꞌ.
Kixye laj Juan:
—Laaꞌin li yookin chixchꞌolobꞌankil li xyaalal chiruhebꞌ li kristian chi kaw xyaabꞌ inkux saꞌ li chaqi chꞌochꞌ ut ninye resil li kixye li profeta Isaías:
Yiibꞌomaq leeyuꞌam ut yoꞌon waanqex chixkꞌulbꞌal li Qaawaꞌ joꞌ naq nekeꞌxyiibꞌ li bꞌe re xkꞌulbꞌal junaq li nim xwankil.
Li keꞌtaqlaak chi aatinak rikꞌin laj Juan,
aꞌan xkomonebꞌ laj fariseo.
Keꞌxye wiꞌchik re laj Juan:
—¿Kꞌaꞌut naq nakatkubꞌsin haꞌ wi maawaꞌ laaꞌat li Cristo,
chi moko laaꞌat laj Elías,
chi moko laaꞌat li profeta?
chankebꞌ re laj Juan.
Kichaqꞌok wiꞌchik laj Juan ut kixye:
—Laaꞌin ninkubꞌsin haꞌ rikꞌin haꞌ.
Abꞌanan wan jun saꞌ eeyaanq laaꞌex inkꞌaꞌ nekenaw chi tzꞌaqal ani aꞌan.
Aꞌan li taaꞌok chi kꞌanjelak moqon.
Qꞌaxal nim xwankil aꞌan chiwu laaꞌin.
Moko inkꞌulubꞌ ta xbꞌaanunkil li xkꞌanjel aꞌan xbꞌan naq kubꞌenaq inwankil.
Joꞌkan naq moko inkꞌulubꞌ ta xhitbꞌal xkꞌaamal li xxaabꞌ,
chan.
Chixjunil a kꞌaꞌaq re ru aꞌin kikꞌulman saꞌ li naꞌajej Betania li wan jun pakꞌal li nimaꞌ Jordán,
li yoo wiꞌ chi kubꞌsiink haꞌ laj Juan.
Joꞌ wulajaq chik laj Juan kiril li Jesús yoo chaq chi chaalk rikꞌin ut kixye:
—Ilomaq.
Weꞌ chaq li Cristo,
li taqlanbꞌil chaq xbꞌan li Dios.
Chanchan jun li karner.
Taakamsiiq re xtojbꞌal rix li xmaakebꞌ li wankebꞌ saꞌ ruchichꞌochꞌ.
Aꞌan aꞌin li kinaatinak chaq chirix naq kinye eere naq taachaalq jun wiinq qꞌaxal nim xwankil chiwu laaꞌin xbꞌan naq aꞌan ak wan ajwiꞌ chaq junxil chiwu laaꞌin.
Laaꞌin inkꞌaꞌ ninnaw naq aꞌan li Cristo.
Abꞌanan yookin chi kubꞌsiink haꞌ re naq li Dios tixkꞌutbꞌesi chiqu laaꞌo aj Israel ani tzꞌaqal li Cristo,
chan.
Laj Juan kixchꞌolobꞌ xyaalal li kꞌaꞌru kiril.
Kixye:
—Kiwil naq li Santil Musiqꞌej kikubꞌe chaq saꞌ choxa.
Chanchan jun li paloma naq kikubꞌe ut kihilan saꞌ xbꞌeen li Jesús.
Inkꞌaꞌ raj xinnaw naq aꞌan li Cristo wi ta inkꞌaꞌ kiwil li kikꞌulman.
Xinnaw naq aꞌan li Cristo xbꞌan naq li Dios li kitaqlan chaq we chi kubꞌsiink haꞌ kixye we,
“Naq taawil li Santil Musiqꞌej chanchan jun li paloma yooq chi kubꞌek ut taahilaanq saꞌ xbꞌeen jun li wiinq,
aꞌan retalil naq aꞌan li taakꞌehoq eere li Santil Musiqꞌej”,
chan li Dios.
Ut laaꞌin kiwil naq kikubꞌe chaq li Santil Musiqꞌej saꞌ xbꞌeen li Jesús.
Joꞌkan naq ninnaw chi tzꞌaqal naq aꞌan tzꞌaqal Ralal li Dios,
chan laj Juan.